b'\n_START_ARTICLE_\nPunt de fuga\n_START_PARAGRAPH_\nUn punt de fuga, en un sistema de projecci\xc3\xb3 c\xc3\xb2nica, \xc3\xa9s el lloc geom\xc3\xa8tric en el qual convergeixen les projeccions de les rectes paral\xc2\xb7leles en una direcci\xc3\xb3 donada en l\'espai, no paral\xc2\xb7leles al pla de projecci\xc3\xb3. \xc3\x89s un punt situat en l\'infinit. Existeixen tants punts de fuga com direccions en l\'espai. Un punt de fuga corresponent a una direcci\xc3\xb3 donada en l\'espai queda definit mitjan\xc3\xa7ant la intersecci\xc3\xb3 entre el pla de projecci\xc3\xb3 i un raig, amb aquesta direcci\xc3\xb3, tra\xc3\xa7at des de l\'origen (o punt de vista)._NEWLINE_Un exemple intu\xc3\xaftiu de punt de fuga \xc3\xa9s el lloc on "veur\xc3\xadem confluir" els dos rails d\'una via rectil\xc3\xadnia de tren disposada sobre un terreny pla infinit.\n_START_SECTION_\nAltura del punt de vista\n_START_PARAGRAPH_\nLa dist\xc3\xa0ncia existent entre l\'observador i el pla geometral es veu reflectida en l\'altura h (dist\xc3\xa0ncia entre la L. H. i la L.T.). La visi\xc3\xb3 que s\'obt\xc3\xa9 de l\'objecte difereix notablement amb la situaci\xc3\xb3 del punt de vista, com s\'observa en la il\xc2\xb7lustraci\xc3\xb3. En aquest tipus de representacions, tant d\'interiors com d\'exteriors, s\'estableix, normalment, una altura per a la l\xc3\xadnia de l\'horitz\xc3\xb3 (aproximadament, la mitjana d\'una persona) 1,70 o 1,20 metres, segons es consideri dempeus o asseguda. Un punt de vista baix (perspectiva de granota) mostra una menor proporci\xc3\xb3 del pla de terra, alhora que disminueix la dist\xc3\xa0ncia entre la l\xc3\xadnia de l\'horitz\xc3\xb3 i la de terra. Amb aquest tipus de perspectiva, s\'aconsegueix ressaltar l\'altura dels objectes. La representaci\xc3\xb3 de conjunts arquitect\xc3\xb2nics a \xe2\x80\x9cvista d\'ocell\xe2\x80\x9d \xc3\xa9s molt emprada per oferir clarament la distribuci\xc3\xb3 urban\xc3\xadstica. En aquest cas, la L. H s\'eleva molt per sobre de la L. T. En la vista celeste, se situa la L.T. per sobre de la L. H., de manera que puguem visualitzar la planta inferior de l\'objecte.'